### Beslutninger:

Tilbagesendes Magistratsafdelingen for Børn og Unge med bemærkning, at byrådet i sit møde den 27. april 2022 har vedtaget Magistratens foranstående indstilling af 19. april 2022.

###

Beslutningsforslag fra Liste Trivsel Velfærd og Reel Borgerinddragelse

Jeg har modtaget en registreringshandleplan og vejledning til skolerne ved enkeltstående tilfælde, så de kan drage læring af det. Det er så langt fra specialpædagogisk praksis. Grundet inkluderet er det stort behov for at udligne denne forskel.

Der er behov for en handleplan for børnene, der har oplevet at være udsat for en magtanvendelse, og hvor er handleplanen for de børn, som er vidne til magtanvendelsen.

Ad 1 Vedtages af magtanvendelses handleplan i folkeskolen da magtanvendelse er et traume/overgreb og hvert enkelt tilfælde skal der være fokus på en handleplan der indeholder:

1: hvad skete der?

2: Hvorfor skete det?

3: Hvordan undgår vi at havne i samme situation igen?

4: Hvad har barnet oplevet, og hvordan bibeholder vi relationen.

5: Hvad har børnegruppen oplevet, og hvordan kommer vi videre her fra uden at vi mister relationelt arbejde.

Med venlig hilsen

Merethe Danielsen

Liste Trivsel Velfærd og Reel Borgerinddragelse

MAGISTRATSAFDELINGEN FOR BØRN OG UNGE

Svar på forslag fra Liste, Velfærd og Reel Borgerinddragelse om handleplan ved magtanvendelser i folkeskolen

Liste Trivsel, Velfærd og Reel Borgerinddragelse (ikke repræsenteret i byrådet) har stillet forslag om handleplan ved magtanvendelser i folkeskolen.

### Resume

Liste Trivsel, Velfærd og Reel Borgerinddragelse har stillet forslag om, at der laves en handleplan for børn, der har været udsat for en magtanvendelse i folkeskolen, og for børn, som er vidne hertil (se bilag 1). Autismeforeningen, [adresse], tilslutter sig forslaget i en henvendelse til byrådet (se bilag 3).

Børn og Unge har en pædagogisk funderet tilgang til arbejdet med de aarhusianske børn og unge. Medarbejderne søger således først og fremmest pædagogiske løsninger, hvis der i en situation opstår konflikt mellem børnene eller mellem børn og voksne. I Børn og Unge arbejdes der generelt på at forebygge konflikt og magtanvendelser. F.eks. ved undervisning af medarbejdere i bl.a. konfliktforebyggende løsningsmuligheder. I Børn og Unge har både dag og klubtilbudsledere, skoleledere og PPR fokus på forebyggelse samt på lokal opfølgning og læring, når en magtanvendelse er nødvendig. For at styrke den forebyggende indsats og sikre erfaringsudveksling og videndeling vil Børn og Unge i endnu højere grad sætte emnet på dagsordenen, så der både på distriktsmøder og i specialpædagogiske netværk i Børn og Unge arbejdes med temaet.

Der er allerede i dag en instruks for Børn og Unges tilbud, der sikrer procedurer for en systematisk opfølgning, hvis kommunens medarbejdere undtagelsesvis finder det nødvendigt at foretage en magtanvendelse overfor et barn. Ifølge instruksen skal der ske registrering af de enkelte magtanvendelser, så der sikres god lokal opfølgning overfor børn og deres forældre samt andre børn og personale, der eventuelt har overværet magtanvendelsen med henblik på læring og forebyggelse. Der sker også en centralregistrering af magtanvendelser på folkeskolerne med henblik på overordnet opfølgning på området for magtanvendelser og central understøttelse af skolerne. Understøttelsen sker bl.a. ved PPR med rådgivning og vejledningsamt undervisning i arbejdet med magtanvendelser og håndteringen af disse ud fra bl.a. de pædagogiske tilgange, som Autismeforeningen henviser til i deres henvendelse.

Det foreslås, at forslaget om en handleplan afvises, da der allerede er procedurer i Børn og Unge, der sikrer registrering og opfølgning på de enkelte magtanvendelser, herunder forebyggende læring.

### Beslutningspunkter

Det indstilles:

At 1) forslaget om en handleplan for børn, der er udsat for en magtanvendelse, og for børn, der overværer en magtanvendelse, afvises, da der allerede er procedurer i Børn og Unge, der sikrer registrering og opfølgning på de enkelte magtanvendelser med henblik på forebyggende læring.

At 2) For at styrke generel forebyggelse af magtanvendelser vil Børn og Unge sætte yderligere ledelsesmæssig fokus på emnet – dels på møder med ledere af dagtilbud, skoler, fritidstilbud og specialtilbud, dels i PPR’s understøttelse af dagtilbud, skoler og fritidstilbud.

At 3) Forebyggelse af magtanvendelser tages med i det videre arbejde i den igangværende analyse af bredere børnefællesskaber på almenområdet, specialområdet og PPR i [adresse].